als_Latn dik_Latn sag_Latn
Trepça ’89 nga Mitrovica dhe Prishtina, debutojnë në garat evropiane pikërisht në javën e ardhshme. Kampioni i Kosovës, Trepça ’89, me 27 qershor do të luaj në Europa League, ndaj Vikingurit nga Ishujt Faroe, ndërsa sfida e kthimit luhet me 4 korrik në stadiumin “Adem Jashari”, kurse Prishtina do të udhëtojë në Suedi, ku me 29 qershor ndeshet me Norrkoping-un, në ndeshjen e rrethit të parë të Europa League. Ardian Kozniku, ish-futbollisti i mirënjohur, ndryshe me kombëtaren e Kroacisë ka medaljen e bronztë në Kampionatin Botëror në vitin 1998, thotë për gazetën kombëtare “Bota sot”, se suksesi i Trepçës ’89 dhe Prishtinës, është edhe sukses i popullit të Kosovës.
“Vikingur? Këtë kundërshtar nuk e njoh. Megjithatë, së pari është lajm shumë i gëzueshëm, se për herë të parë marrim pjesë në kupat evropiane. Iu uroj sukses si Trepçës ‘89 dhe si Prishtinës. Çdo ekip që merr pjesë nuk duhet nënçmuar, por duhet të tregojmë disiplinë e lojë të mirë. Trepça ‘89 me plotë meritë zuri vendin e parë në Ligën e Kosovës, e cila shpresoj ta kalojë raundin e parë.
Mendoj se Trepça ’89 dhe Prishtina, janë dy herë më të motivuar se kundërshtarët, se është hera e parë që marrin pjesë”, thotë Kozniku. Sa i përket sfidës së Prishtinës, me 13 herë kampionin e Suedisë, Norrkoping, mendon se do të jetë një sfidë shumë e vështirë. “Prishtina është një klub i madh, por është një gjeneratë e re, e cila pas shumë vjetësh merr pjesë në garat evropiane. Norrkoping është një kundërshtar më tepër i njohur, por shpresoj që ekipi i Prishtinës do të jenë të përgatitur mirë, sepse nuk kanë çfarë të humbin, e kam fjalën për Prishtinën dhe Trepçën ’89. Shpresoj që në takimin e kthimit do të ketë shumë shikues në stadiumin në Mitrovicë dhe me shpresë të kalojnë raundin”, tha Kozniku. “Fakt se kundërshtari i Trepçës ’89 është i panjohur, por Norrkoping që luan me Prishtinës disa vite radhazi ka qenë kampion, konsideroj se përparësia do të jetë te ekipi i Suedisë. Në futboll çdo gjë është e mundur dhe nuk ka të paarritshme.
Shpresoj dhe dëshiroj të kalojnë më tutje. Çdo fitore e ekipit tonë është fitore e madhe për të gjithë ne. Nëse humbim, të humbin me dinjitet. Mos të mungojë angazhimi, të japin maksimumin dhe të dëshmojmë lojë sportive, t’i tregojmë Evropës se edhe këtu luhet futboll. Rezultatet do të vijnë, nëse humbim, nuk humbin asgjë, nuk është tragjike, nëse fitojmë do të thotë shumë. Ka shumë lojtarë që për herë të parë luajnë në garat evropiane dhe nuk e kanë përvojën. Do të kisha një këshillë për Trepçën ’89 dhe Prishtinën, mos ta marrin ndeshjen me stres, pa kurrfarë ngërçi, por të luajnë pa ndonjë presion. I kisha propozuar që mos të kërkojnë me çdo kusht rezultatin, se mund të digjen. Besoj se edhe trajnerët e këtyre skuadrave, nga përvoja që kanë, të aplikojnë lojën e tyre dhe t’i gëzohem rezultateve. Të fokusohen në ndeshje, me disiplinë, pa kurrfarë ngarkese, me çdo kusht të jetë angazhimi, disiplina, të jenë të qetë, sepse është hera e parë që garojmë, së shpejti vjen hera e dytë, e tretë, e kështu më radhë. Suksesi i tyre është për Kosovën dhe gjithë shqiptarët. Çdo gjë pozitive është pasqyrë për popullin e Kosovës”, thotë Kozniku.
als_Latn als_Latn als_Latn als_Latn